নিজস্ব সংবাদদাতা, মাদারীপুর ॥ নৌ-পরিবহন মন্ত্রী শাজাহান খান এমপি বলেছেন, ‘কিসের জাতীয় ঐক্য ? জাতীয় ঐক্য হবে মুক্তিযুদ্ধের চেতনার ভিত্তিতে। দলছুট ড. কামাল হোসেন স্বাধীনতা বিরোধী জনবিচ্ছিন্ন কিছুলোক নিয়ে ঐক্য করে নির্বাচন বানচালের বিভিন্ন ষড়যন্ত্র করছেন। সামনে জাতীয় নির্বাচন। এ নির্বাচনকে কেন্দ্র করে বিভিন্ন চক্রান্ত শুরু হচ্ছে। যে ঐক্য গড়ে উঠেছে সেখানে খুনি, রাজাকার, আলবদর, কিছু মুক্তিযোদ্ধা এবং দেশের তথাকথিত কিছু সুশীল সমাজের নেতারা জড়িত। এ ঐক্যের স্থায়িত্ব বেশী সময়ের জন্য নয়। গোটা জাতিকে বিভ্রান্ত করতেই এই ঐক্যজোট হয়েছে। ড. কামালের জাতীয় ঐক্যের উদ্দেশ্য হলো চক্রান্ত করে শেখ হাসিনাকে উৎখাত করা। রাজাকার, আলবদর, স্বাধীনতা বিরোধীর সঙ্গে জাতীয় ঐক্য যারা গড়বেন মনে করতে হবে তারা আসলে স্বাধীনতার বিরুদ্ধে।’ আজ শনিবার সকালে মাদারীপুরের রাজৈর উপজেলা সদরের বেপারীপাড়া সরকারী প্রাথমিক বিদ্যালয়ের নবনির্মিত ভবন উদ্বোধন শেষে আয়োজিত সুধী সমাবেশে প্রধান অতিথির বক্তব্যে তিনি এ কথা বলেন।